Document ID: 31987R0773

NEUVOSTON ASETUS (ETY) N:o 773/87,
annettu 16 päivänä maaliskuuta 1987,
maito- ja maitotuotealan yhteisestä markkinajärjestelystä annetun asetuksen (ETY) N:o 804/68 muuttamisesta
EUROOPAN YHTEISÖJEN NEUVOSTO, joka
ottaa huomioon Euroopan talousyhteisön perustamissopimuksen ja erityisesti sen 43 artiklan,
ottaa huomioon komission ehdotuksen(1),
ottaa huomioon Euroopan parlamentin lausunnon(2),
sekä katsoo, että
saadun kokemuksen perusteella on tullut selväksi, että asetuksessa (ETY) N:o 804/68(3), sellaisena kuin se on viimeksi muutettuna asetuksella (ETY) N:o 231/87(4), 5 c artiklassa tarkoitetun lisämaksujärjestelmän menettely B soveltaminen ei vaikuta riittävän tehokkaasti niihin tuottajiin, joista suuret ylitykset alunperin johtuvat; sellaisten määrien jakaminen, joita ostaja ei ole käyttänyt suhteessa ostajan viitemäärän ylitykseen osallistuneiden tuottajien yksikkökohtaisiin viitemääriin lujittaa lisämaksujärjestelmää; tämän vuoksi olisi muutettava tällä tavoin menettelyn B käyttöön ottamista ottaen huomioon tietyissä tapauksissa mahdollisuus poikkeuksiin etuoikeutettujen tuottajien hyödyksi,
yhteisön tietyillä alueilla, joilla sovelletaan menettelyä B ja joilla on mahdollista valita monien eri ostajien välillä, tuottajien yhdenvertaisen kohtelun aikaansaamiseksi olisi mahdollisuuksien mukaan säädettävä mahdollisuudesta periä tuottajilta, jotka ylittävät huomattavasti heidän yksikkökohtaisen viitemääränsä, lisämaksu riippumatta siitä, onko heidän ostajiensa viitemäärä ylittynyt vai ei; jotta mainitussa tapauksessa voitaisiin mahdollisimman hyvin varmistaa lisämaksujärjestelmän tehokkuus, on tarpeen soveltaa tätä mahdollisuutta ensimmäisen kerran kuluvan markkinointivuoden lopullisen tilityksen yhteydessä, jos on kyse suhteellisen suurista ylityksistä,
asetuksen (ETY) N:o 804/68 6 ja 7 artiklassa voille ja rasvattomalle maitojauheelle otetaan käyttöön pysyvä interventiojärjestelmä,
mainittu järjestelmä on menettänyt merkityksensä markkinoiden tasapainottamiskeinona lyhyellä aikavälillä runsaan tuotannon aikoina, ja siitä on tullut houkuttelevampi tuotannon myyntitapa kuin markkinoilla yleensä tarjolla olevista myyntitavoista,
tarvittaessa rasvattoman maitojauheen niukan tuotannon aikoina toteutetaan riittäviä toimenpiteitä mainittujen markkinoiden tasapainottamiseksi; tästä syystä olisi rajoitettava interventioelinten rasvattoman maitojauheen ostoja 1 päivän maaliskuuta ja 31 päivän elokuuta välisenä aikana,
asetuksen (ETY) N:o 804/68 5 c artiklassa tarkoitetun lisämaksujärjestelmän soveltamisajanjakson aikana komissiolle olisi annettava mahdollisuus muuttaa interventio-ostojärjestelmää voin ja rasvattoman maitojauheen osalta erityisesti keskeyttämällä näiden tuotteiden interventio-ostot ja säätämällä rasvattoman maitojauheen yksityisen varastoinnin tukemisesta sekä lisätä maitotuotteiden myyntimahdollisuuksia, ja
tässä asetuksessa säädettyjen toimenpiteiden johtaessa siihen, että meijereissä, jotka ovat huomattavia toimittajia markkinoilla, syntyy hankintavajausta ja niissä meijereissä, jotka käyttävät liikaa interventioita, syntyy hankintaylijäämää, komissiolle olisi annettava lupa antaa asianmukaisia säännöksiä,
ON ANTANUT TÄMÄN ASETUKSEN:
1 artikla
Muutetaan asetus (ETY) N:o 804/68 seuraavasti:
1. Korvataan 5 c artiklan 1 kohdan otsikossa "Menettely B" toinen luetelmakohta kolmella luetelmakohdalla seuraavasti:
"- Jos toimitetut määrät ovat suuremmat kuin ostajan viitemäärä, ostaja perii sen jälkeen kun hän on jakanut uudelleen ostajien kesken uudelleen jaettavissa olevat määrät suhteessa yksikkökohtaisiin viitemääriin lisämaksun tuottajilta, jotka ovat osallistuneet mainitun viitemäärän ylitykseen. Jäsenvaltiot voivat kuitenkin säätää, että uudelleen jaettavissa olevat määrät jaetaan ensisijaisesti tietyille tuottajille, jotka toimittavat mainitulle ostajalle tai muulle puolueettomien perusteiden mukaisesti määritetylle ostajalle.
- jos toimitetut määrät ovat enintään ostajan viitemäärän suuruiset, jäsenvaltio voi kuitenkin säätää, että lisämaksun maksavat kokonaisuudessaan kaikki tuottajat, jotka ovat ylittäneet viitemääränsä vähintään 10 prosentilla tai vähintään 20 000 kilogrammalla.
- toisessa ja kolmannessa luetelmakohdassa tarkoitettuja säännöksiä voidaan soveltaa ensimmäisen kerran markkinointivuoden 1986/1987 lopullisen tilityksen yhteydessä."
2. Korvataan 7 artiklan 1 kohta seuraavasti:
"1. Kunkin jäsenvaltion nimittämä interventioelin ostaa 4 kohdan mukaisesti määriteltyjen edellytysten mukaisesti interventiohinnalla yhteisössä tuotetun ensiluokkaisen rasvattoman maitojauheen, jota sille tarjotaan 1 päivän maaliskuuta ja 31 päivän elokuuta välisenä aikana, jos se täyttää tietyt edellytykset."
3. Lisätään artikla seuraavasti:
"7 a artikla
1. Neuvoston määräenemmistöllä komission ehdotuksesta antamilla edellytyksillä ja 5 c artiklassa tarkoitetun lisämaksujärjestelmän viidennen 12 kuukauden ajanjakson loppuun komissio voi 30 artiklassa säädettyä menettelyä noudattaen muuttaa 6 artiklan 1 kohdassa ja 7 artiklan 1 kohdassa tarkoitettua interventiojärjestelmää toteuttamalla toimenpiteitä, joiden tarkoituksena on vähentää interventio-ostojen määrää ja kuitenkin varjella markkinoiden tasapainoa.
Jos meijereiden raaka-ainetoimitusten tasapaino häiriintyy maito- ja maitotuotemarkkinoiden tervehdyttämistoimenpiteiden vuoksi, komissio antaa 30 artiklassa säädettyä menettelyä noudattaen säännöksiä, joiden tarkoituksena on saada meijerit luopumaan interventioiden liiallisesta käyttämisestä.
2. Kun komissio käyttää 1 kohdan ensimmäisessä alakohdassa tarkoitettua mahdollisuutta:
a) jos on päätetty keskeyttää interventioelinten tekemät rasvattoman maitojauheen ostot, rasvattoman maitojauheen yksityiselle varastoinnille myönnetään tukea 3 kohdassa määritellyillä edellytyksillä;
b) komissio voi toteuttaa erityisiä toimenpiteitä 30 artiklassa säädettyä menettelyä noudattaen menekkimahdollisuuksien lisäämiseksi sellaiselle voille ja sellaiselle rasvattomalle maitojauheelle, joita interventioelimet eivät ole ostaneet ja joiden yksityiselle varastoinnille ei ole myönnetty tukea sekä muiden maitotuotteiden, kuten kerman menekkimahdollisuuksien lisäämiseksi.
3. Yksityiskohtaiset säännöt tämän artiklan soveltamisesta ja erityisesti voin markkinahintojen vahvistamisesta annetaan 30 artiklassa säädettyä menettelyä noudattaen."
2 artikla
Tämä asetus tulee voimaan päivänä, jona se julkaistaan Euroopan yhteisöjen virallisessa lehdessä.
Edellä 1 artiklan 1 kohtaa sovelletaan 1 päivästä huhtikuuta 1987.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 16 päivänä maaliskuuta 1987.

Labels: 3
17
6